《琐窗寒 追悼半塘，用玉田悼王中仙韵》
清代·沈曾植

尘梦烟消，虫天漏尽，招魂江外。沈吟玉笥，难挽此才尘里。

怆冥冥，骖鸾去时，苍梧谒帝蛮云碎。把牢愁万古，劫波三世，怨申知致。

绝代。诗骚意。尽卧病漳滨，行吟湘水。姬姜憔悴，肠断礼魂山鬼。

问何年，辽海鹤归，铜仙蚀尽清铅泪。便他方，弹指相逢，滞愿船一苇。

作者简介：沈曾植（1850--1922），浙江嘉兴人。字子培，号巽斋，别号乙盫，晚号寐叟，晚称巽斋老人、东轩居士，又自号逊斋居士、癯禅、寐翁、姚埭老民、乙龛、余斋、轩、持卿、乙、李乡农、城西睡庵老人、乙僧、乙穸、睡翁、东轩支离叟等。他博古通今，学贯中西，以“硕学通儒”蜚振中外，誉称“中国大儒”。